এ বিষয়ে মহাবীর কর্ণের প্রভূত সুখ্যাতি ছিল। সূর্যপ্রণামের পর তাঁর কাছে যে যা চাইত, তাকে তিনি তা-ই নির্দ্বিধায় দিতেন। এই মহানুভবতার 
জন্যই তিনি একসময় তাঁর কবচকুণ্ডল পর্যন্ত দান করতে বাধ্য হন। পক্ষান্তরে, তাঁর মহাপ্রাণতার ছিদ্রপথেই দেবতারা তাঁর সঙ্গে ছলনা করেছিলেন। এহেন কর্ণের তবু এক সুবিধা ছিল। প্রভাতে সূর্যপ্রণামের পরই মূলত তিনি দানধ্যান করতেন। প্রার্থীরা সেই সময়েই তাঁর কাছে আসতেন। কিন্তু মমতা বন্দ্যোপাধ্যায়ের দান-খয়রাতির কোনও 
দিন-রাত্তির, দুপুর-বিকেল, সকাল-সন্ধে নেই। তিনি ২৪ ঘণ্টা, ৭ দিন, ১২ মাস, বছরের পর বছর ধরে দানধ্যানে প্রতিজ্ঞাবদ্ধ। পশ্চিমবঙ্গের মুখ্যমন্ত্রীর দান ও অনুদানের বহর দেখলে কর্ণ নিঃসন্দেহে চমকে উঠতেনই। মুখ্যমন্ত্রীর দান-খয়রাতির নিরিখে নিজের দানী ভাবমূর্তিকেও তাঁর বেশ অকিঞ্চিৎকরই মনে হতো ! কর্ণের দানের সঙ্গে মমতার খয়রাতির স্বভাবতই পার্থক্য রয়েছে। কর্ণ দেখতেন সূর্য, মমতা দেখেন ভোট। আবার, দেখতে গেলে পার্থক্য নেইও। মমতা দান-খয়রাতি শুরু করেন আসলে সকালেই। ভোটের সকালে। কী লোকসভা, কী বিধানসভা, কী পুরসভা— ভোটের বহু আগে থেকেই পরোক্ষ প্রচারের সকাল থেকে মুখ্যমন্ত্রী দানী হয়ে ওঠেন।
পোড়-খাওয়া রাজনীতিবিদ মমতা বন্দ্যোপাধ্যায় জানেন, এ বিষয়ে বিকেলে ভোরের ফুল হয়ে কোনও লাভ নেই। কেননা, তাঁর প্রতিযোগী আরও-আরও রথী-মহারথী রাজনীতির কুরুক্ষেত্রে রীতিমতো কোমর বেঁধে দাঁড়িয়ে। এ সব ক্ষেত্রে আগে গেলে বাঘে খায় না। বরং জনমতকে বেশি করে বাগে পাওয়া যায়। অতএব, দে গোরুর গা ধুইয়ে ! নীতি-রাজনীতি-স্বদল-পরদল নির্বিশেষে সকলকে অমৃত দান করো ! বিধায়কদের মারফত নয়, অঞ্চল ধরে-ধরে ক্লাবগুলিকে অনুদান দিয়েছেন মমতা বন্দ্যোপাধ্যায়। এমন অনেক এলাকা রয়েছে, যেখানে তৃণমূলের কোনও বিধায়ক নেই। তবু কার্পণ্য করেননি মমতা। কেননা, তাঁর চোখ আরও দূরে নিবদ্ধ— ‘দুরাদয়শ্চক্রনিভস্য তন্বী / তমালতালীবনরাজিনীলা’য়। সেখানে দিগন্ত এত বিস্তৃত ও ভোটধারানিবদ্ধ যে, সকলকেই বড় আপন মনে হয়।
সকলকেই ‘আমার ভোটার’ মনে হয়। এবং সেই আত্মনেপদী ভাব থেকেই একটা বিশ্ব(বাংলা)ভ্রাতৃত্ববোধ তৈরি হয়ে ওঠে মমতা বন্দ্যোপাধ্যায়ের। তিনি আর দ্বিধা করেন না। করতে পারেন না। রাজকোষে টাকা থাক বা না-থাক, তিনি দানধ্যান থেকে বিরত হন না। বাম-কালেও এ বস্তু হতো। তবে এত জাঁক করে নয়। খানিকটা আড়ালে। কিন্তু মমতা বন্দ্যোপাধ্যায়ের ঘরানায় কোনও আবডাল নেই। সবই ঘোরতর বাহিরানা। রাজ্যের প্রায় চার হাজার ক্লাব-সংগঠনকে নতুন করে অনুদানের বৃত্তে এনে মমতা-সরকার বুঝিয়ে দিল, টাকা থাকা বা না-থাকাটার উপরই সব কিছু নির্ভর করে না। টাকা না-থাকলে শিল্প না-ও হতে পারে, কিন্তু ভোট কেন হবে না ! উন্নয়ন ধুয়ে জল খেয়ে কেউ কোনওদিন রাজনীতি করেননি, করবেন বলেও মনে হয় না। ফলে, রাজ্যের নানা ক্ষেত্রে পরিকাঠামোর যতই খামতি থাক, অভাব-অনটনে যতই নাগরিকের প্রাণ যাক, খয়রাতি তাতে কম পড়বে না !